Shtetet e Bashkuara, Siria tërheqin ambasadorët
Ambasadori amerikan, Robert Ford ka qënë kritik i hapur i qeveria siriane për shtypjen e protestuesve
Si ambasadori amerikan në Siri ashtu edhe ambasadori sirian në Shtetet e Bashkuara janë thirrur në vendet e tyre dhe zyrtarët e të dy palëve thonë se kjo u bë për këshillime. Por zyrtarë të Departamentit të Shtetit thonë gjithashtu se ambasadori Ford u thirr në Uashington edhe për shkak të "kërcënimeve të besueshme" ndaj jetës së tij. Duke komentuar të hënën për gazetarët në Uashington, zëdhënësja e Departamentit të Shtetit, Viktoria Nuland theksoi se kthimi i ambasadorit Ford në Uashington nuk është tërheqje. Ajo akuzoi gjithashtu qeverinë siriane për angazhim në një "fushatë shpifjesh" kundër diplomatit amerikan. Zëdhënësja Nuland tha se zoti Ford pritet të kthehet në Damask pasi të përfundojë këshillimet, megjithëse kohëzgjatja e qëndrimit të tij në Uashington nuk është e qartë. Ajo tha se qeveria siriane duhet të garantojë një mjedis të sigurtë për ambasadorin, kur ai të kthehet në Damask. Zoti Ford, diplomat me përvojë të gjatë, u emërua ambasador në Siri në muajin janar. Gjatë dekadës së fundit, ai ka shërbyer në Algjeri, Bahrein dhe Irak. Salman Shaik, specialist për zgjidhjen e konflikteve në Lindjen e Mesme, është drejtor i qendrës Doha pranë Institutit Brookings. Ai tha për Zërin e Amerikës se media siriane është përpjekur t’i japë tone jo të favorshme punës së ambasadorit Ford në Irak. Ambasadori Ford ka qënë kritik i hapur i qeverisë siriane për shtypjen e protestuesve. Kombet e Bashkuara thonë se rreth 3 mijë njerëz janë vrarë që prej fillimit të kryengritjes kundër qeverisë së Presidentit Bashar al-Assad në muajin mars. Qëndrimi i ambasadorit Ford ka acaruar qeverinë siriane dhe përkrahësit e saj. Muajin e kaluar, një grumbull njerëzish të zemëruar i zunë atij rrugën, ndërsa ai përgatitej të takohej me një figurë kryesore të opozitës në Damask. Madje qeveria siriane dha urdhër për kufizimin e lëvizjes së ambasadorëve, pasi zoti Ford dhe ambasadori francez vizituan qytetin Hamas për të treguar solidaritet me banorët e tij. Analisti Shaik thotë se ambasadori Ford ka luajtur një rol shumë të rëndësishëm si dëshmitar i situatës në Siri dhe si i tillë largimi i tij do të jetë një goditje për anëtarët e opozitës siriane. Megjithatë ai e vë theksin tek fakti që Shtetet e Bashkuara dhe vende të tjera kanë vendosur lidhje me figura të opozitës siriane si në Siri dhe jashtë saj. Zëdhënësja e Departamentit të Shtetit Nuland tha përsëri se marrëdhëniet me zotin Assad kanë marrë fund. Dhe ndërsa Shtetet e Bashkuara dhe Siria kanë ende marrëdhënie diplomatike, zyrtarë amerikanë, përfshirë edhe vetë Presidentin Barak Obama, kanë bërë thirrje për largimin nga pushteti të Presidentit Assad. Zoti Shaik thotë se tërheqja e ambasadorëve mund të ketë qënë e pashmangshme. Megjithë largimin e ambasadorëve, ambasada amerikane në Siri dhe ambasada siriane në Shtetet e Bashkuara vazhdojnë punën me personel të plotë.